G’n gay-troues hier, wel onthale | Netwerk24
G’n gay-troues hier, wel onthale
Deur Maygene De Wee 25 Mei 2016 00:00
Die bestuurders van die twee Schoongezicht-restaurante – een in die Paarl en een in Brackenfell – het gister bevestig dat gay mense nie in die twee kerke op hul persele mag trou. Hul onthale kan egter in die restaurante gehou word. Foto: Edrea du Toit
Die bestuurders van twee bekende restaurante – die een in die Paarl en die ander in Brackenfell – het gister bevestig dat hulle nie gay-troues doen nie.
So het Lysencke Bruwer, een van die bestuurders van die twee Schoongezicht-restaurante in die Wes-Kaap, gister gesê.
Bruwer het gesê die twee kerke op die persele waar die restaurante geleë is, behoort ook aan hulle familie.
“Dit sal teen ons Christelike oortuigings wees om so ’n troue daar te hê, maar dit beteken nie dat gay mense onwelkom is by ons restaurant nie,” het Bruwer gesê.
Volgelinge van die I LOVE CAPE TOWN-Facebookblad het na die inskrywing van Sarie Sitkamer onder meer gevra of mense nog in die “Kliptyd” lewe. Foto: Facebook
Ene Sarie Sitkamer het verlede Vrydag op die Facebookblad “I Love Cape Town” geskryf dat hulle na Schoongezicht in die Paarl gaan kyk het as ’n moontlike plek vir ’n troue.
“Ons is rondgewys en ’n pryslys gegee. Net toe ons die plek verlaat het, het ons gevra: ‘Julle is gay-vriendelik, reg? Die antwoord hierop was: beslis NIE. Dit is bevestig deur die venue in Durban­ville.”
Bruwer se suster, Mariancka Norden, het egter in e-pos gesê Sitkamer versprei “valse gerigte (sic)” oor hulle.
Norden het verder gesê hulle het nêrens in hul 11 jaar van bestaan iemand gehad wat gekla het of gesê het dat hulle teen enige tipe mens of kleur diskrimineer nie.
“Staan daar op ’n bord voor ons deur wat sê ‘No Gays’, soos dit nou laat klink word op Facebook? Nee hoegenaamd nie. Enige persoon is welkom.”
Sy sê ook verder dat hulle “mense-vriendelik” is en dat sy nie namens alle Christene praat nie, maar dat mense eerder almal moet saamstaan en in vrede leef as om oor mekaar se persoonlike beginsels te baklei.